নিউকাসলের মাঠে আজ চ্যাম্পিয়ন লিভারপুলের কঠিন লড়াই

স্পোর্টস ডেস্ক: সোমবার নিউকাসলের (Newcastle Utd) ঘরের মাঠ সেন্ট জেমসেস পার্কে (St James’ Park) তাদের বিরুদ্ধে মাঠে নামছে লিভারপুল (Liverpool FC)। লিভারপুল গত মরসুমের প্রিমিয়ার লিগ (Premier League) চ্যাম্পিয়ন, এ মরসুমের শুরুটাও তারা চ্যাম্পিয়নের মতো করেছে। বোর্নমুথকে ৪০২ গোলে হারিয়েছিল আর্নে স্লটের (Arne Slot) দল। তবে আজকের ম্যাচ এত সহজ হবে না। নিউকাসলও যথেষ্ট শক্তিশালী দল, বিশেষ করে ঘরের মাঠে তাদের হারানো খুবই কঠিন।

এদিনের ম্যাচের অন্য এক মাহাত্ম্য আছে। নিউকাসলের তারকা ফরোয়ার্ড আলেকজান্ডার ইসাককে কিনতে চেয়েছিল লিভারপুল। কিন্তু নিউকাসল তাঁকে ছাড়তে চায় না। এদিকে ইসাক লিভারপুলে যেতে বদ্ধপরিকর। যে কারণে কোচ এবং ক্লাব কর্তৃপক্ষের সঙ্গে তাঁর বিবাদ হয়েছে বলে খবর। সম্ভবত সেই কারণেই ১০০ শতাংশ ফিট থাকা সত্ত্বেও লিগের প্রথম ম্যাচে তাঁকে স্কোয়াডেই রাখেননি কোচ এডি হাও।

আরও পড়ুন: প্রিমিয়ার লিগে এখনও জয় পেল না ম্যান ইউ, হার ম্যান সিটির

এই আবহে সেন্ট জেমসেস পার্কে আজ উত্তাপ বাড়বে। ইসাককে খেলানো হলে কিংবা বেঞ্চে রাখা হলেও নিউকাসল সমর্থকরা বিদ্রুপ করতে ছাড়বে না। তার উপর গত মরসুমের কারাবাও কাপ ফাইনালে লিভারপুলকে হারিয়ে চ্যাম্পিয়ন হয়েছিল নিউকাসল। মহম্মদ সালাহদের নিশ্চয়ই সে কথা মনে আছে। সবমিলিয়ে এক হাড্ডাহাড্ডি লড়াই হওয়ার সম্ভাবনা। তবে খাতায় কলমে অবশ্যই এগিয়ে লিভারপুল।

এদিকে প্রিমিয়ার লিগে এখনও জয়ের মুখ দেখতে পেল না ম্যাঞ্চেস্টার ইউনাইটেড (Manchester United)। ২০২৫-২৬ মরসুমের প্রথম লিগ ম্যাচে আর্সেনালের মুখোমুখি হয়েছিল তারা। ওল্ড ট্রাফোর্ডে (Old Trafford) সেই ম্যাচে ভালো খেলেও ০-১ হেরে যায় রুবেন অ্যামোরিমের (Ruben Amorim) দল। রবিবার ফুলহ্যামের বিরুদ্ধে অ্যাওয়ে ম্যাচে এগিয়ে গিয়েও ড্র হয়ে গেল। খেলার ফলাফল হল ১-১।