টটেনহ্যামকে ৫ গোল, প্রিমিয়ার লিগ চ্যাম্পিয়ন লিভারপুল

ওয়েব ডেস্ক: চার ম্যাচ বাকি থাকতেই প্রিমিয়ার লিগ (Premier League) চ্যাম্পিয়ন হল লিভারপুল (Liverpool FC)। সপ্তাহের মাঝামাঝি সময়ে আর্সেনাল (Arsenal) ড্র করেছিল। লিগ জিততে রবিবার টটেনহ্যামের (Tottenham) বিরুদ্ধে ড্র করলেই চলত আর্নে স্লটের (Arne Slot) দলের। লিভারপুল দিল পাঁচ গোল, খেলার ফলাফল ৫-১। ২০১৯-২০ মরসুমে জুর্গেন কপের হাত ধরে লিগ জিতেছিল তারা। এরপর টানা চারটে মরসুম ম্যান সিটি (Man City) দাপট দেখিয়েছিল। শিরোপা ফের ফের ছিনিয়ে নিল লিভারপুল।

এদিন প্রথম গোল করে টটেনহ্যাম, ১২ মিনিটের মাথায়। অ্যানফিল্ডে উৎসব করতে আসা সমর্থকরা হালকা টেনশনে পড়ে যায়। চার মিনিটের মধ্যে অবশ্য সমতা ফেরান লুইস দিয়াজ। ২৪ মিনিটে অ্যালেক্সিস ম্যাকঅ্যালিস্টারের বাঁ পায়ের গোলা জালে আছড়ে পড়তেই উল্লাস শুরু হয়ে যায় অ্যানফিল্ড (Anfield) দুর্গে। এরপর যত গোল হয়েছে, সমর্থকদের উৎসব তত বেড়েছে।

আরও পড়ুন: শেষ হয়নি ‘প্লে-অফে’র আশা! এখন কোন সমীকরণে দাঁড়িয়ে KKR?

প্রিমিয়ার লিগে কোচিং করাতে এসে প্রথম মরসুমেই লিগ জিতলেন আর্নে স্লট। ক্লপ খুব ভালো একটা স্কোয়াড তাঁর হাতে দিয়ে গিয়েছিলেন বটে, তবু ইংলিশ প্রিমিয়ার লিগের মতো কঠিন, প্রতিদ্বন্দ্বিতা পূর্ণ টুর্নামেন্টে এই পরিমাণ কর্তৃত্ব নিয়ে চ্যাম্পিয়ন হওয়ার কৃতিত্ব স্লটের। তাঁর মতো অভিষেকেই লিগ জেতা কোচ আছেন আর চারজন, জোসে মোরিনহো, কার্লো আন্সেলোত্তি, ম্যানুয়েল পেলেগ্রিনি এবং আন্তনিও কন্তে।

খেলা শেষ হতে মহম্মদ সালাহরা (Mohammad Salah) সবাই বুকে চ্যাম্পিয়ন লেখা জার্সি পরে নিলেন। স্লটও গায়ে চাপিয়ে নিলেন ওই জার্সি। তারপর শুরু হল উৎসব, সবার সঙ্গে সেলফি তুললেন সালাহ, যিনি লিভারপুলের এ বছরের সাফল্যের প্রধান কাণ্ডারি। লিগে এ মরসুমে ২৮টা গোল এবং ১৮টা অ্যাসিস্ট আছে তাঁর। যাই হোক, আসল উৎসব পরে হবে, যদিন অ্যানফিল্ডে লিভারপুলের হাতে প্রিমিয়ার লিগ ট্রফি তুলে দেওয়া হবে।